ચીન ધીરે ધીરે હોંગ કોંગમાં પણ એ નિયંત્રણો લાદીને લોકોની સ્વતંત્રતા છીનવી રહ્યું છે તેથી લોકોમાં આક્રોશ છે. બીજું કારણ ચીનાઓની હોંગ કોંગમાં ઘૂસણખોરી છે. હોંગ કોંગમાં આખી દુનિયામાંથી આવીને લોકો વસેલા છે ને તેમણે હોંગ કોંગને સધ્ધર બનાવ્યું. ચીનનું શાસન આવ્યું પછી ચીના અહીં વર્ચસ્વ જમાવવા લાગ્યા છે. તેના કારણે માહોલ બગડ્યો છે. ચીનાઓમાં પણ આર્થિક રીતે નીચલા સ્તરના લોકો આવવા માંડ્યા છે તેથી ઝૂંપડપટ્ટીઓ બનવા માંડી છે તેથી લોકોમાં આક્રોશ છે. આ ઝૂંપડટ્ટીઓના કારણે હોંગ કોંગની શાનને ઝાંખપ આવવા માંડી છે ને હોંગ કોંગ તેની ઓળખ ગુમાવી બેસશે એવું લોકોને લાગે છે. આ લોકો અહીં ઠલવાય છે અને મોટા ભાગે સ્ટ્રીટ ફૂડ વેચે છે. તેમના માટે નવી માર્કેટ્સ બાંધવાની માગણી હોંગ કોંગના લોકો કરે છે પણ તંત્ર એ સાંભળતું નથી. તેના કારણે લોકો ભડક્યા છે. બીજું મોટું કારણ પ્રદૂષણ છે. ચીને હોંગ કોંગની પાસેના વિસ્તારોમાં બાંધેલાં મોટાં કારખાનાંના કારણે હોંગ કોંગમાં પ્રદૂષણ ખતરનાક હદે વધ્યું છે. હોંગ કોંગ વિશ્ર્વમાં સૌથી સ્વચ્છ દેશ ગણાતો કેમ કે ૯૦ ટકા લોકો પબ્લિક ટ્રાન્સપોર્ટ વાપરે છે. હવે ચીનનાં કારખાનાંના કારણે બેફામ પ્રદૂષણ થાય છે ને શિયાળાના ચાર મહિના તો કશું દેખાય જ નહીં એવી હાલત થઈ જાય છે. આ બધાં કારણોસર હોંગ કોંગમાં લોકો ચીન સામે પડ્યા છે ને ચીનને હટાવીને પોતાનું શાસન સ્થાપવા માગે છે.